OzLabs/hebrew-wiki-articles huggingface dataset:
טורניאריה

טורניאריה (שם מדעי: Tornieria) הוא סוג של דינוזאור ענקי ממשפחת הדיפלודוקיים אשר חי ביורה העליון במזרח אפריקה. הוא כלל מין יחיד - Tornieria africana, אשר תואר בידי החוקר ריצ'רד שטרנפלד ב-1911. דינוזאור זה קרוי על שם החוקר הגרמני גוסטב טורניאר . לאורך השנים הועבר מין זה לסוגים שונים.

הטורניאריה היה דינוזאור גדול ממשפחת הדיפלודוקיים, בה נכללו הדיפלודוקוס, האפטוזאורוס והבארוזאורוס. עצם הירך הענקית שלו הגיע לאורך 138 סנטימטרים ואורכו הכולל הגיע ל-26 מטרים ומשקלו ל-23 טונות. הוא היה בעל צוואר וזנב ארוכים, אך בניגוד לקרוביו היה בעל רגליים קצרות באופן יחסי ובעל מבנה חוליות זנב שונות מעט. הוא קרוב בעיקר אל הדינהרוזאורוס האירופי.

==מיון ושמות==
הממצאים הראשונים שלו הגיעו מתצורות טנדגורו שבטנזניה שנחפרו ב-1907 בידי החוקר אברהרד פראס . הממצאים כללו שלד ובו עצמות רבות, מעל 650, אשר ייתכן שהשתייכו רק לפרט אחד. עם זאת מרביתם הושמדו במהלך הפצצה אווירית באזור במלחמת העולם השנייה. מהדינוזאור נותרו רק 150 עצמות.

העצמות ששרדו את ההפצצות נחשבו לממצאים מסוג גיגנטוזאורוס (Gigantosaurus) ובו של שלושה מינים שונים: G. africanus ,G. robustus ומין שלישי בשם G. dixeyi. ואולם המינים הועברו לסוג אורניתופסיס, אך הוא נחשב בטל וגם הגיגנטוזאורוס התבטל.

השם שנתן שטרנפלד נחשב לשם זהה לבארוזאורוס, אליו הועבר המין G. africanus. מין שני הועבר לסוג ג'ננסיה והמין G. dixeyi, משויך כיום לסוג מלאוויזאורוס. עם זאת בשנת 2006 ממחקרים שנעשו על הבדלים העצמות בין הבארוזאורוס האמריקני לאפריקני, החוקר קריסטיאן רמס החליט להפריד את הטורניאריה לסוג עצמאי.

==קישורים חיצוניים==

קטגוריה:דיפלודוקיים
קטגוריה:דינוזאורים שחיו ביורה עליון באפריקה
יאקוב קולאס

יאקוּב קוֹלאס (ברוסית: Якуб Колас; 3 בנובמבר 1882 – 13 באוגוסט 1956) היה משורר סובייטי, ממייסדי הספרות הבלארוסית.

== ביוגרפיה ==
קונסטנטין מיצקביץ' (שמו המקורי של יאקוב קולאס) נולד בכפר בקרבת מינסק למשפחת יערן. בשנת 1902 הוא סיים בית ספר למורים והחל עבודתו כמורה באזור פינסק. בשנת 1906 הוא פרסם את שירו הראשון. במהלך חייו הוא פרסם יצירות תחת שמות עט שונות, אך "יאקוב קולאס" היה המפורסם והנפוץ. הוא ידוע תחת שם עת זה.

בעקבות ארגון כנס מורים בלתי חוקי הוא נשפט למספר שנות מעצר שעבר בטירת פישצ'לאוסקי במינסק. בנשים 1912–1914 המשיך להיות מורה בפינסק.

במהלך מלחמת העולם הראשונה הוא גויס לצבא והשתתף בקרבות. לאחר סיום המלחמה ומלחמת האזרחים ברוסיה המשפחה התיישבה במינסק.

בהיותו במינסק יאקוב קולאס עסק בכתיבת שירים ומילונאות. במהלך שנות ה-20 של המאה ה-20 הוא פרסם מספר ספרי שירה. במהלך מלחמת העולם השנייה יאקוב קולאס פרסם שירים על אירועי המלחמה.

במהלך שנים 1921–1954 יאקוב קולאס פרסם סדרה של שלושה ספרים על חיי העם הבלארוסי בתחילת המאה ה-20.

הוא היה בין עורכים של מילון רוסי-בלארוסי שפורסם בשנת 1953.

יאקוב קולאס נפטר בשנת 1956 לאחר מחלה.

על בסיס ספריו צולמו מספר סרטים.

במינסק פועל מוזיאון המוקדש לחייו ויצירותיו.

== קישורים חיצוניים ==

* [http://www.yakubkolas.ru/ אתר המוקדש לחייו]
* 

קטגוריה:משוררים סובייטים
קטגוריה:מקבלי עיטור לנין
קטגוריה:מקבלי עיטור הדגל האדום
קטגוריה:סופרים בלארוסים
קטגוריה:אישים שהונצחו על בולי ברית המועצות
קטגוריה:סופרי ילדים ונוער
קטגוריה:סובייטים שנולדו ב-1882
קטגוריה:נפטרים ב-1956
תלאטוארכון

תלאטוארכון (שם מדעי: Thalattoarchon) הוא סוג של זוחל ימי נכחד בן לסדרת האיכתיוזאורים, אשר התקיים בימים ובאוקיינוסים של תור הטריאס, בתחילת המזוזואיקון שלפני 247 עד 242 מיליון שנה מהיום. הוא היה מבין ראשוני האיכתיוזאורים הטורפים. מאובניו של התלאטוארכון התגלו בנבדה בשנת 2010 ממצאי שלד כמעט שלם. הוא סווג בשנת 2013 ובסוג נכלל מין יחיד: Thalattoarchon saurophagis, שפירוש שמו מיוונית: "אוכל הלטאות הריבוני של הימים".

התלאטוארכון הגיע לאורך 8.3 מטר עם סנפירי חזה חלשים יחסית, אך זנב ארוך ועבה, אם כי חסר אונות כמו של איכתיוזאורים מאוחרים. מבנה הלסתות שלו דמה ללסתות טורף עם שיניים חדות בעלות קצוות מחורצים וכמה שיני כתר ביניהם. מבנה זה היה שונה מהשיניים החרוטיות של האיכתיוזאורים המאוחרים, למעט Himalayasaurus. איכתיוזאור הדומה לו מאוד הוא הסימבוספונדילוס, אשר חי באותה תקופה וגם מעט מאוחר ממנו בטריאס העליון, וגם הוא היה טורף חזק, אך לתלאטוארכון היה חרטום בגודל כפול ממנו. שניהם דמו במבנה שלהם לקטלן מודרני והיו מבין ראשוני הטורפים שיכלו לצוד טרף הקרוב להם בגודלו.

==קישורים חיצוניים==

קטגוריה:איכתיוזאוריה
קטגוריה:בעלי חיים שחיו בטריאס תיכון באמריקה הצפונית
קטגוריה:מאובני טקסונים שתוארו ב-2013
האיגוד הישראלי לרפואת הפה

האיגוד הישראלי לרפואת הפה נוסד בשלהי שנות ה-80 של המאה ה-20, כחלק מההסתדרות לרפואת שיניים בישראל. באיגוד חברים מומחים, מתמחים ובעלי עניין בתחומים של רפואת הפה ופתולוגיה אוראלית.

==מטרות==
* לקדם את הידע המקצועי והמדעי של חברי האיגוד על ידי ארגון כנסים, מפגשים והרצאות בתחומי רפואת הפה.
* לעודד את המחקר, ולשמש כפורום לדיון בנושאי רפואת הפה.
* לקדם את המודעות לנושאי רפואת הפה בקהילה.
* לפתח לימודים מתקדמים בתחומי רפואת הפה.
* לגשר בין האיגוד הישראלי לרפואת הפה לבין איגודים בתחומי מומחיות שונים ברפואה, ובין האיגוד הישראלי לרפואת הפה לבין איגודים בינלאומיים ברפואת הפה.

==תולדות==
תחום רפואת הפה בישראל החל עם הקמת המחלקה לרפואת הפה בבית הספר לרפואת שיניים של הדסה והאוניברסיטה העברית בירושלים, על ידי פרופסור אינו שאקי בשנת 1955.

תחום רפואת הפה מוכר כתחום התמחות ברפואת שיניים על ידי משרד הבריאות הישראלי. כיום, במרבית בתי החולים בישראל ישנן מחלקות לרפואת הפה, וקיימות 5 מחלקות בעלות תוכניות התמחות להכשרת מומחים ברפואת הפה: בבית הספר לרפואת שיניים של הדסה והאוניברסיטה העברית בירושלים, בבית הספר לרפואת שיניים באוניברסיטת תל אביב, במרכז הרפואי לגליל בנהריה, במרכז הרפואי ע"ש ברזילי באשקלון ובמרכז הרפואי ע"ש שיבא בתל השומר.

בשנת 2016 הצטרף האיגוד הישראלי לכאב אורופציאלי לאיגוד הישראלי לרפואת הפה.

נכון לשנת 2019, ד"ר אלי מיכאלי משמש כיו"ר של האיגוד.

{| class="wikitable"
!קדנציה
!יושב ראש האיגוד
!גזבר האיגוד
!מזכיר האיגוד
!אחראי אינטרנט
|-
|2008-2010
|ד"ר שרון אלעד
|ד"ר נועם ירום
|ד"ר סילבינה ברנבוים פרידלנדר
|ד"ר יהודה צדיק
|-
|2011-2012
|ד"ר נועם ירום
|ד"ר סילבינה ברנבוים פרידלנדר
|ד"ר יהודה צדיק
|ד"ר גלית אלמוזנינו קין
|-
|2013-2014
|ד"ר סילבינה ברנבוים פרידלנדר
|ד"ר יהודה צדיק
|ד"ר גלית אלמוזנינו קין
|ד"ר אנה פיקובסקי
|-
|2015-2016
|ד"ר יהודה צדיק
|ד"ר גלית אלמוזנינו קין
|ד"ר אנה פיקובסקי
|ד"ר שרון עקריש
|-
|2017-2018
|ד"ר גלית אלמוזנינו קין
|ד"ר אנה פיקובסקי
|ד"ר שרון עקריש
|ד"ר גלעד וסרמן
|-
|2019-
|ד"ר אלי מיכאלי
|ד"ר אסנת קורן גרינשטיין
|ד"ר נעמה קשת
|ד"ר גלעד וסרמן
|-
|}

==ראו גם==
* האיגוד הישראלי לשיקום הפה

==קישורים חיצוניים==
* 

* [https://www.ida.org.il/רפואת-הפה דף האיגוד הישראלי לרפואת הפה באתר ההסתדרות לרפואת שיניים בישראל]
* [http://onlinelibrary.wiley.com/journal/10.1111/(ISSN)1601-0825/homepage/Society.html כתב העת המדעי הרשמי של האיגוד Oral Diseases]

== הערות שוליים ==

קטגוריה:ישראל: רפואת שיניים
קטגוריה:איגודים רפואיים בישראל
קטגוריה:ישראל: ארגוני בריאות ורפואה
אג'האזשפלו

אג'האזשפלו (בהונגרית: Egyházasfalu) הוא כפר במחוז גיור-מושון-שופרון, שבצפון-מערב הונגריה. כמו כפרים רבים באירופה גם אוכלוסיית אג'האזשפלו נמצאת במגמת ירידה מ-904 תושבים בשנת 1990 ועד ל-889 תושבים בשנת 2019

==יהודי אג'האזשפלו==
באג'האזשפלו חיו יהודים בתקופות זמן שונות:
{| class="wikitable"
! שנה
! מספר היהודים בכפר
! כלל האוכלוסייה
|-
|1880
|13
|796
|-
|1910
|13
|
|-
|1920
|15
|
|-
|1930
|9
|
|-
|1941
|9
|958
|-
|}

==קישורים חיצוניים==

* 

==הערות שוליים==

קטגוריה:הונגריה: כפרים
הפאונה של האורסטן

אורסטן מפצלי האלום משלהי הקמבריון באנדרדרום (Andrarum) בדרום שוודיה
הפאונה של האורסטן (Orsten Fauna) הם אורגניזמים מאובנים שהשתמרו בצורה יוצאת דופן באנתרקוניט, סוג של אבן גיר ביטומנית בגוון שחור עד אפור הקרוי בשוודית אורסטן, ונתגלו בלאגרשטטן בדרום שוודיה. המאובנים מתוארכים משלהי השלב השלישי של הקמבריון (סביב 514 למ"ש), תחילת השלב הרביעי ועד הפורונגיאן (Furongian, שלהי הקמבריון עד 485 למ"ש), בייחוד בקינקולה (Kinnekulle) ועל האי אלנד, כולם בשוודיה.

האתר הראשוני נתגלה ב-1975 על ידי הפלאונטולוג הגרמני קלאוס מילר (Klaus Müller) ועוזריו בווסטריטלנד (Västergötland) בדרום שוודיה, משמר באופן יוצא דופן אורגניזמים בעלי גוף רך, ואת הפגיות שלהם, שנשמרו בשלושה ממדים, מבלי שנדחסו. האורגניזמים התאבנו בזרחות ובסיליקטים, ולכן הקוטיקולה הכיטינית העדינה, והחלקים הרכים אינם מושפעים מחומצות הפעולות על נודולות אבן הגיר שבתוכן שרדו המאובנים. החומצות ממיסות את אבן הגיר, וחושפות את המיקרו מאובנים בתהליך שחזור המכונה "צריבת חומצה". על מנת לחלץ את המאובנים המיסו בחומצה יותר מטון וחצי של אבן הגיר אורסטן במעבדה מיוחדת בבון, שעברה אחר-כך לאולם. את השארית סורקים במיקרוסקופ אלקטרונים.

הפאונה של האורסטן קידמה את ההבנה של הפילוגנטיקה של בעלי החיים והאבולוציה, בייחוד בקרב פרוקי-הרגליים, בחלקו תודות לשימור הייחודי של הפגיות. אתרי האורסטן חושפים מאובנים של בעלי החיים קטנים העתיקים ביותר שחיו על קרקעית הים. בפעם הראשונה התגלו מאובנים של דובוני מים, וכנראה תולעים חופשית מתת-מחלקת ה-Pentastomida.

השכבות מהקמבריון כוללות פצלים של אלום בנודולות אבן גיר (תצורת פצלי אלום), שמשערים כי הם תוצרים של בית גידול עני בחמצן של קרקעית הים של מדף יבשת בעומקים שבין 50 ל-100 מטרים. הקרקעית הייתה עשירה בבלית אורגנית, שיצרה אזור בוצי רך עם הפתתה בשכבת פני השטח.

מאובנים נוספים של בעלי חיים באורסטן נתגלו בנבדה, מזרח קנדה, אנגליה, פולין, סיביר, הרפובליקה העממית של סין והטריטוריה הצפונית של אוסטרליה.

==קישורים חיצוניים==

==ביאורים==

==הערות שוליים==

קטגוריה:הפיצוץ הקמבריוני
קטגוריה:מאובנים
פרטבוז

פרטבוז (בהונגרית: Fertőboz) הוא כפר קטן במחוז גיור-מושון-שופרון, שבצפון-מערב הונגריה.

==יהודי פרטבוז==
בפרטבוז חיו שני יהודים בלבד בתקופות זמן שונות:
{| class="wikitable"
! שנה
! מספר היהודים בכפר
! כלל האוכלוסייה
|-
|1880
|2
|415
|-
|1910
|2
|
|-
|1920
|2
|
|-
|}

==קישורים חיצוניים==

* 

==הערות שוליים==

קטגוריה:הונגריה: כפרים
אנתרקוניט

אנתרקוניט מפצלי האלום משלהי הקמבריון באנדרדרום (Andrarum) בדרום שוודיה
אנתרקוניט (באנגלית Anthraconite) המכונה "אבן מסריחה" (Stinkstone) הוא סוג של סלע שיש, קלציט או אבן גיר ביטומני בגוון שחור עד אפור, המייצר ריח לא נעים כשמכים או משפשפים אותו. משערים כי הוא נוצר כאשר אבן גיר מושקעת בתנאים אנאירוביים. כמה מסוגי האורסטן משחררים מספיק נפט כשמכים בהם, כך שהוא עלול להידלק.

סלע זה מכונה בשוודית אורסטן (Orsten), ובשכבות סלע זה מאזור וסטריטלנד (Västergötland) בדרום שוודיה נתגלו מאובנים שמורים בצורה יוצאת דופן משלהי השלב השלישי של הקמבריון (סביב 514 למ"ש), תחילת השלב הרביעי ועד הפורונגיאן (Furongian, שלהי הקמבריון עד 485 למ"ש). המאובנים שנתגלו בלאגרשטטה זה כונו הפאונה של האורסטן.

==קישורים חיצוניים==

==הערות שוליים==

קטגוריה:סלעי משקע
אוטו קרס פון קרסנשטיין

פאול אוטו פליקס פרייהר קרס פון קרסנשטיין (בגרמנית: Otto Kreß von Kressenstein; 13 בספטמבר 1850 – 19 בפברואר 1929) היה גנרל אוברסט בבוואריה ושר המלחמה הבווארי מ-16 בפברואר 1912 עד 7 בדצמבר 1916.

== ביוגרפיה ==
קרס פון קרסנשטיין נולד בגרמרסהיים. לאחר הצטרפותו לצבא המלכותי הבווארי הוא שימש כמועמד לקצונה ברגימנט הפרשים הקלים ה-2 הבווארי (טקסיס). הוא שירת במלחמת מלחמת צרפת–פרוסיה בדרגת לויטננט, ובמהלך השנים 1874–1877 הוא למד באקדמיה הצבאית הבווארית במינכן. בדרגת אובר לויטננט הוא הועבר לפיקוד הכללי של הקורפוס הבווארי השני, ובשנת 1888 הוא הועלה לדרגת ריטמייסטר. בשנת 1891 הוא הועלה לדרגת מיור, והועבר לרגימנט הפרשים הכבדים ה-1 הבווארי (קרל, נסיך בוואריה) בשנת 1893, שם הועלה לדרגת אוברסט לוטננט בשנת 1896. בשנה שלאחר מכן הוא מונה למפקד רגימנט הפרשים הקלים המלכותי ה-6 (אלברכט, נסיך פרוסיה), בשנת 1898 הועלה לדרגת אוברסט, ובשנת 1901 הועלה לדרגת גנרל מיור. בשנת 1902 הוא קיבל את הפיקוד על חטיבת הפרשים המלכותית הבווארית הרביעית. בדרגת גנרל לוטננט קיבל את התפקיד כמפקח על חיילי הפרשים בשנת 1904. בשנת 1906 הוא מונה למפקד הדיוויזיה הבווארית ה-1, ופיקד עליה עד לשנת 1910. לאחר כניסתו לתפקיד שר המלחמה בשנת 1912, הוא הועלה לדרגת גנרל אוברסט ב-1 באוגוסט 1914. קרס פון קרסנשטיין היה הנציג הבווארי באימפריה הגרמנית. הוא התפטר מתפקידו בשנת 1916 ומת במינכן ב-19 בפברואר 1929.<ref name="HdBG">[http://www.hdbg.de/parlament/content/persDetail.php?id=2976 Kreß von Kressenstein, Otto Freiherr von] , House of the Bavarian history (HdBG).</ref> אחד מבניו היה הגנרל פרנץ אוטו פרייהר קרס פון קרסנשטיין.

==קישורים חיצוניים==

== הערות שוליים ==

קטגוריה:גנרלים בצבא הקיסרות הגרמנית
קטגוריה:גרמנים שנולדו ב-1850
קטגוריה:גרמנים שנפטרו ב-1929
קרל, נסיך בוואריה

קרל, נסיך בוואריה (בגרמנית: Franz von Bayern; 1 באפריל 1874 – 9 במאי 1927) היה בנו של לודוויג השלישי, מלך בוואריה וגנרל מיור בצבא הבווארי במלחמת העולם הראשונה.

==ביוגרפיה==
קרל נולד ב-1 באפריל 1874 בלינדאו, ללודוויג, נסיך בוואריה ולמריה תרזה מאוסטריה-אסטה, בתם של פרדיננד קרל ויקטור, ארכידוכס אוסטריה-אסטה ואליזבת פרנציסקה, ארכידוכסית אוסטריה. בצעירותו התגייס קרל לצבא הבווארי, שהיה חלק מצבא הקיסרות הגרמנית, ובמהלך שירותו הגיע לדרגת גנרל מיור. בשנת 1913 עלה אביו לשלטון, לאחר הדחת בן דודו אוטו, מלך בוואריה, והוכתר כלודוויג השלישי, מלך בוואריה, אולם הוא נאלץ להתפטר מתפקידו לאחר מלחמת העולם הראשונה.

בעקבות התבוסה הגרמנית במלחמה פרצה המהפכה הגרמנית, ובעקבותיה נאלץ אביו להתפטר מתפקידו. לאחר מכן התגורר קרל במינכן, שם חי עד מותו ב-9 במאי 1927.

== אילן יוחסין ==

==קישורים חיצוניים==

* 

קטגוריה:נסיכים גרמנים
קטגוריה:בית ויטלסבאך
קטגוריה:גנרלים בצבא הקיסרות הגרמנית
קטגוריה:גרמנים שנולדו ב-1874
קטגוריה:גרמנים שנפטרו ב-1927
ג'ורג' לורר

ג'ורג' ג'וזף לורר השלישי (באנגלית: George Joseph Laurer III; 23 בספטמבר 1925 – 5 בדצמבר 2019) היה מהנדס אמריקאי, עובד IBM שנודע כמפתח קוד המוצר האוניברסלי (UPC) בשנות ה-70 של המאה ה-20 על בסיס הברקוד, שנרשם כפטנט באוקטובר 1952. על שמו של לורר רשומים 25 פטנטים.

==ביוגרפיה==
ג'ורג' לורר נולד בשנת 1925 בניו יורק. משפחתו עברה לבולטימור, שם עבד אביו כמהנדס חשמל בצי ארצות הברית. בנעוריו חלה בשיתוק ילדים. במלחמת העולם השנייה התגייס לצבא ארצות הברית. לאחר שחרורו מהצבא למד תיקון מכשירי רדיו וטלוויזיה בבית ספר מקצועי. בתום שנת לימודים שכנע אותו אחד ממדריכיו ללמוד באוניברסיטה. בשנת 1951 קיבל לורר תואר ראשון בהנדסת חשמל מאוניברסיטת מרילנד. הוא לא זנח את חיבתו לרדיו, והמשיך להחזיק ברישיון של חובב רדיו.

קוד מוצר אוניברסלי שפותח על ידי לורר ב-IBM
עם סיום לימודיו הצטרף לחברת IBM כמהנדס מתחיל, והתמיד בעבודה בחברה זו במשך 36 שנים. בשנת 1969 קודם לדרגת מהנדס בכיר ועבר למשרדי החברה ב-Research Triangle Park בקרוליינה הצפונית. בחברה הוטלה עליו המשימה של פיתוח ברקוד לחנויות מכולת. תחילה חתרה החברה לברקוד מעגלי, כפי שהוצע על ידי ממציא הברקוד, נורמן ג'וזף וודלנד, אך לורר הבין שמבנה זה אינו יעיל, ותכנן קוד של פסים אנכיים, שאותו הציע לממונים עליו בשנת 1971 או 1972. שינוי זה אושר על ידי מנהליו, ולורר המשיך, יחד עם וודלנד והמתמטיקאי דוד סביר (David Savir), בשכלול השיטה, ובכלל זה הוספה של ספרת ביקורת. בשנת 1973 אושרה הצעתה של IBM על ידי איגוד של רשתות שיווק מזון. 

בשנת 1976 הוענק לו אות הוקרה, "Raleigh, N.C. Inventor of the Year", ובשנת 1980 הוענק לו אות הוקרה מטעם חברת IBM, Corporate Technical Achievement award. 

לורר התגורר בעיירה ונדל הסמוכה לראלי, בירת קרוליינה הצפונית. נישא למרילין סלוקום ונולדו להם ארבעה ילדים. לורר נפטר ב-5 בדצמבר 2019.

לפי ארגון GS1, בשנת 2019 נסרקו יותר משישה מיליארד קודי UPC מדי יום.

==קישורים חיצוניים==

<div style="direction: ltr;">
* 
* [https://www.bbc.com/news/world-us-canada-50726950 George Laurer, co-inventor of the barcode, dies at 94], BBC, 10 December 2019
* Harrison Smith, [https://www.washingtonpost.com/local/obituaries/george-laurer-an-inventor-of-the-modern-bar-code-dies-at-94/2019/12/10/75b03f6e-1b5c-11ea-8d58-5ac3600967a1_story.html George Laurer, an inventor of the modern bar code, dies at 94], The Washington Post, 11 December 2019
</div>

==הערות שוליים==

קטגוריה:מהנדסי חשמל אמריקאים
קטגוריה:עובדי IBM
קטגוריה:ממציאים אמריקאים
קטגוריה:בוגרי אוניברסיטת מרילנד
קטגוריה:אמריקאים שנולדו ב-1925
קטגוריה:אמריקאים שנפטרו ב-2019
סוזוקי קיזאשי

סוזוקי קיזאשי (ביפנית: スズキ・キザシ, באנגלית: Suzuki Kizashi) היא מכונית משפחתית גדולה מתוצרת יצרנית הרכב היפנית סוזוקי מוטור אשר יוצרה בין השנים 2009–2016 (משנת המודל 2010) ביפן.

=="סוזוקי קיזאשי"==

* 4 דלתות.
* 5 נוסעים.
* מנוע קדמי תוצרת "סוזוקי" סדרה "J engine", דגם מנוע "J24B".
* סוגי הנעה: הנעה קדמית 4x2, הנעה כפולה 4x4 (כוללת מצב פעולת FWD המופעלת על ידי הנהג לחיסכון בדלק).
* קיבולת מכל דלק - 64 ליטר.
* קיבולת תא מטען אחורי - 461 ליטר.
* פליטה פחמן דו-חמצני - 183-191 גרם / ק"מ.
* דגמי "סוזוקי קיזאשי" מגיעים כסטנדרט עם ABS, בקרת יציבות, מערכת בקרת משיכה, כריות אוויר קדמיות ואחוריות וכריות אוויר וילון צד. מערכת בקרת יציבות משופרת כלולה עם ההנעה הזמינה לכל הגלגלים.
* מבחני בטיחות - 5 כוכבים (מתוך 5) ב-"Australasian New Car Assessment Program" (ANCAP).
* תאוצה בין 0–100 קמ"ש היא 7.8 שניות (מנוע 2.4 ליטר משודך לתיבת הילוכים ידנית).
* תאוצה בין 0–100 קמ"ש היא 8.8 שניות (מנוע 2.4 ליטר משודך לתיבת הילוכים רציפה).

===שיווק ויצוא===
* ביפן שווקו דגמי "סוזוקי קיזאשי" מ-21 באוקטובר 2009.
* דגמי "סוזוקי APV" יוצאו לארצות הבאות: מספר ארצות בצפון אמריקה (שיווק מ-1 בדצמבר 2009), ארצות הברית (שיווק מ-30 ביולי 2009), אוסטרליה, ניו זילנד (שיווק מ-11 במאי 2010), מספר ארצות באירופה (שיווק משנת 2012) כולל איטליה, הודו (שיווק מפברואר 2011), איראן.

== תמונות ==
<gallery mode="packed" heights="120">
קובץ:Suzuki Kizashi -- 09-07-2011.jpg | "סוזוקי קיזאשי"
קובץ:2011 Suzuki Kizashi S AWD left rear.jpg | "סוזוקי קיזאשי", שנת 2011
קובץ:2010 Suzuki Kizashi GTS -- 05-26-2010.jpg | "סוזוקי קיזאשי", דגם "GTS" שנת 2010
קובץ:2010 Suzuki Kizashi SE 5 -- 03-13-2010.jpg | "סוזוקי קיזאשי"
קובץ: '12 Suzuki Kizashi (MIAS '12).JPG | "סוזוקי קיזאשי"
קובץ: 2010 Suzuki Kizashi (FR) Sport sedan (2010-10-16).jpg| "סוזוקי קיזאשי" - מבט לתא הנהג ולוח מחוונים
קובץ: Suzuki Kizashi 2.4 4x4 CVT Mineralgrey Hinten.JPG| "סוזוקי קיזאשי"
</gallery>

==ראו גם==
* סוזוקי מוטור

==קישורים חיצוניים==

* 
* 
* 

==הערות שוליים==

קטגוריה:מכוניות משפחתיות גדולות
קיזאשי
קטגוריה:דגמי מכוניות שהושקו ב-2009
בית לוינסון

קבר אלישבע ודוד לוינסון
בית לוינסון הוא מבנה לשימור בגדרה.
==היסטוריה==
בני הזוג איטה (אליזבטה) אלישבע ודוד לוינסון עלו לארץ מסיביר בעשור השני של המאה ה-20. המשפחה התיישבה בגדרה, בה בשנת 1921 בנו את בית לוינסון, וקנו קרקעות באזור. את הבית יצר האדריכל דב טשודנובסקי, שזה היה המיזם הראשון ששלו בארץ ישראל. דוד לוינסון נפטר בשנת 1925 ורעייתו, אליזבטה, נפטרה בשנת 1948 ושניהם טמונים זה לצד זה בבית העלמין בגדרה.<ref></ref>

במלחמת העצמאות שימש בית לוינסון כבית חולים שדה.

לבני הזוג לוינסון לא היו ילדים ועל אף שאחותה, חנה שרמן, התגוררה אף היא בגדרה, היא ציוותה את ביתה להיות בית מנוחה ומרגוע לסופר ולמורה ובשנת 1952 נפתח במקום בית המרגוע למורה ולסופר ע"ש דוד לוינסון.

== קישורים חיצוניים ==

==הערות שוליים==

קטגוריה:גדרה: מבנים
שמואל אלמן

סמואל (שמואל) אַלמן (באנגלית: Samuel Alman; 20 בספטמבר 1877, סובוליבקה – 19 ביולי 1947) היה מלחין בריטי יהודי.

== ביוגרפיה ==
סמואל אלמן נולד בכפר סובוליבקה, אז בתחומי האימפריה הרוסית, כיום באוקראינה. בילדותו למד בחדר ולמד שירה בסורוקי. החל משנת 1895 למד מוזיקה באודסה ובקישינב. בהיותו באודסה ניגן בתזמורת צבאית. בהיותו בקישינב החל אלמן לכתוב מוזיקה לחזנים מקומיים. לאחר פוגרום קישינב בשנת 1903 הוא נסע לוורשה ואחר כך ללונדון. בהיותו בלונדון סיים לימודים בקולג' המלכותי למוזיקה.

במיוחד עבור התיאטרון היידי כתב אלמן את האופרה "המלך אחז", על בסיס ספרו של אברהם מאפו "אשמת שומרון". האופרה הוצגה לראשונה בשנת 1912, ואלמן עצמו היה המנצח. בהמשך הקריירה ביצע אלמן לתיאטרון זה תרגומים ליידיש של אופרות שונות.

החל משנת 1916 היה אלמן ממונה על המקהלה במספר בתי כנסת בלונדון, לרבות בית הכנסת הגדול.

בשנים 1925 ו-1938 פרסם שני כרכים של ספרו "שירים לבית הכנסת".

בשנת 1933 עדכן "Blue Book" - אוסף מוזיקה לבתי הכנסת הבריטיים.

==לקריאה נוספת==
* אליהו אריה שלייפר, "שמואל אלמן: חמישים שנה לפטירתו", דוכן, טו (תש"ס 2000), עמ' 145–151.

== קישורים חיצוניים ==

* 
* [https://web.archive.org/web/20200102192448/https://www.iemj.org/en/onlinecontent/biographies/alman-samuel-1877-1947.html שמואל אלמן] באתר המכון האירופי למוזיקה יהודית (IEMJ)
* ג'פרי שיסלר, [https://geoffreyshisler.com/biographies-2/samuel-alman סמואל אלמן] באתר Chazzanut Online
* 
* 

עם מותו:
* 
* 

מפרי עטו:
* 

קטגוריה:מלחינים יהודים רוסים
קטגוריה:מלחינים יהודים בריטים
קטגוריה:בריטים שנולדו ב-1877
קטגוריה:נפטרים ב-1947
קרחון ראליצה

קרחון רליצה (באנגלית: Ralitsa Glacier; בבולגרית: ледник Ралица) הוא קרחון באי בראבנט בארכיפלג פאלמר, שבאנטארקטיקה. 

אורכו של הקרחון 5.5 קילומטרים, ורוחבו 3.5 קילומטרים. 

הקרחון ממוקם דרומית לקרחון אושאנה, דרומית מערבית ליסטר קרחון, צפונית מערבית לראשו של קרחון פארה, ומצפון לקרחון פאלילולה.

הקרחון מנקז את מורדותיו הצפוניים של הר רוקיטאנסקי שבהרי סטריבוג, וזורם לכיוון צפון - מערב ונשפך אל מפרץ גויו.

== היסטוריה ==
=== גילוי ומיפוי הקרחון ===

הקרחון מופה על ידי סוקרים בריטיים בשנת 1980, ובשנית בשנת 2008.

=== מקור השם ===

הקרחון נקרא על שם הכפרים ראליצה - אחד מהם בצפון מזרח בולגריה והשני בדרום בולגריה.
אי בראבאנט, מבט מכיוון צפון מזרח לעבר האי. מימין ניתן לראות את האי אונוור, וברקע את חצי האי האנטארקטי; את הרי סולוואי, ניתן לראות משמאל, בצד הרחוק של האי.]]

== לקריאה נוספת ==
* [http://apcbg.org/gazet-bg.pdf הגאזט האנטארקטי הבולגרי] 

== קישורים חיצוניים ==

* [https://data.aad.gov.au/aadc/gaz/display_name.cfm?gaz_id=137979 קרחון ראליצה] באתר הגאזט האנטארקטי של ממשלת אוסטרליה
* [https://data.aad.gov.au/aadc/gaz/scar/search_names_action.cfm?search_text=19604&feature_type_code=0&country_id=0&relic_options=include_relics&north=-45.0&south=-90.0&west=-180.0&east=180.0&search_near=&radius=0.5&gazetteers=SCAR קרחון ראליצה] באתר הגאזט האנטארקטי המשווה SCAR של ממשלת אוסטרליה
* [https://copernix.io/#?where=-62.50245024877927,-64.12281562696846,13&?query=&?map_type=hybrid תצלום לוויין של אזור הקרחון, תוך סימון אתרים נוספים באזור] באתר copernix

== הערות שוליים ==

קטגוריה:בולגריה באנטארקטיקה
ראליצה
קרחון פאלילולה

קרחון פאלילולה (באנגלית: Palilula Glacier; בבולגרית: ледник Палилула) הוא קרחון באי בראבנט בארכיפלג פאלמר, שבאנטארקטיקה. 

אורכו של הקרחון 4 קילומטרים ורוחבו 1.1 קילומטרים. 

הקרחון ממוקם דרומית לקרחון ראליצה, דרומית-מערבית לקרחון פארה, וצפונית-מערבית לקרחון גוריצ'נה.

קרחון פאלילולה מנקז את מורדותיו הדרום-מערביים של הר רוקיטנסקי שבהרי סטריבוג; וזורם לכיוון דרום-דרום-מערב ונשפך אל מפרץ לאנוסיי, מזרחית לנקודת דריינקור, וצפונית מערבית לנקודת בייקאל.

== היסטוריה ==
=== גילוי הקרחון ===

הקרחון מופה על ידי סוקרים בריטיים בשנת 1980 ובשנת 2008.

=== מקור השם ===

הקרחון נקרא על שם הכפר פאלילולה בצפון מערב בולגריה. 
אי בראבאנט, מבט מכיוון צפון מזרח לעבר האי. מימין ניתן לראות את האי אונוור, וברקע את חצי האי האנטארקטי; את הרי סולוואי, ניתן לראות משמאל, בצד הרחוק של האי.]]

== לקריאה נוספת ==
* [http://apcbg.org/gazet-bg.pdf הגאזט האנטארקטי הבולגרי] 

== קישורים חיצוניים ==

* [https://data.aad.gov.au/aadc/gaz/display_name.cfm?gaz_id=137974 קרחון פאלילולה] באתר הגאזט האנטארקטי של ממשלת אוסטרליה
* [https://data.aad.gov.au/aadc/gaz/scar/search_names_action.cfm?search_text=19599&feature_type_code=0&country_id=0&relic_options=include_relics&north=-45.0&south=-90.0&west=-180.0&east=180.0&search_near=&radius=0.5&gazetteers=SCAR קרחון פאלילולה] באתר הגאזט האנטארקטי המשווה SCAR של ממשלת אוסטרליה
* [https://copernix.io/#?where=-62.49005419481532,-64.19599656799349,12&?query=&?map_type=hybrid תצלום לוויין של אזור הקרחון, תוך סימון אתרים נוספים באזור] באתר copernix

== הערות שוליים ==

קטגוריה:בולגריה באנטארקטיקה
פאלילולה
רבאט אל-בציר

לפי תרגומו של [[זאב וילנאי, ירושלים, ב, עמ' 124–125.}}]]
רבאט אל-בציר (אכסניית הסגי-נהור; בשמה המלא: רבאט עלאא' א-דין אל-בציר) הוא מבנה גדול ברובע המוסלמי בעיר העתיקה בירושלים. המבנה הוקם בידי עלאא' א-דין אידע'די, שכונה גם 'אל-בציר' (סגי-נהור, רואה היטב) בשל היותו עיוור, וכונה על שמו. עלאא' א-דין קבור במקום.

המבנה ממוקם ממערב להר הבית, בסמוך לשער המשגיח, בקצה הצפוני של רחוב עלאא' א-דין (מס. 17). עלאא' א-דין, שהיה "המשגיח על ההקדשים" בראשית התקופה הממלוכית (בין השנים 1260 ל-1284), הקים את המבנה כאכסניה לעולי רגל מוסלמים ב-1267, וההכנסות מהשכרת החדרים בו נועדו לשמש לכלכלת הסופים בירושלים. בשלב כלשהו הפכה האכסניה למקום משכנם של הסופים עצמם.

ב הפך המקום לבית כלא, ונקרא מאז גם: רבאט אל-חבס (אכסניית החבושים, האסורים). שערי וסורגי הברזל נשארו בחלק מהחדרים במבנה גם במאה ה-21.

מאז תקופת המנדט שוכנו במבנה תושבים מן המיעוט האפריקני-מוסלמי בירושלים, ולפי מדריך ישראל החדש מתגוררים בני מיעוט זה במקום עד היום.

==לקריאה נוספת==
* אלונה ורדי (עורכת), מדריך ישראל החדש, כרך 12: ירושלים, עמ' 287.

==קישורים חיצוניים==

==הערות שוליים==

קטגוריה:ירושלים: מבנים
קטגוריה:הרובע המוסלמי
קטגוריה:התקופה הממלוכית בארץ ישראל
תל קירי

תל קירי הוא אתר ארכאולוגי בקצהו הדרום מערבי של עמק יזרעאל, בתחום קיבוץ הזורע. כיום כל שטחי האתר קבורים מתחת לבתי הקיבוץ.

החפירות העיקריות באתר התנהלו לפני הקמת שכונת מגורים חדשה בקיבוץ בשלוש עונות בין השנים 1975–1977 בהנהלת אמנון בן-תור. בחפירות נעשו במסגרת פרויקט של מחקר אזורי בסביבות תל יקנעם. תל קירי היה האתר הראשון שנחפר והחפירות הראו תוצאות משמעותיות. התגלית העיקרית היא שרידי כפר מתקופת הברזל, שהתקיים באופן רצוף ללא הפרעה לאורך כל התקופה ואפשר לחוקרים ללמוד על תושבי ארץ ישראל הכפריים שהיוו מרבית האוכלוסייה, נושא שעד אז לא נחקר במיוחד. תגלית מתקופה זו שקיבלה תשומת לב היא שרידי בית מגורים רגיל ובו עדויות לפולחן ביתי. בנוסף התקיימו באתר יישובים מן התקופה הניאולותית המאוחרת ועד התקופה הרומית-ביזנטית.

שטח האתר הוא בין 10 ל-12 דונם, אך בעת תחילת החפירות, שני שלישים מהאתר כבר היו חסומים לחפירה בגלל בניה של בתי מגורים בקיבוץ הזורע ולכן החפירה באתר הייתה למעשה חפירת הצלה לפני שהבתים בקיבוץ כיסו את כל שטח האתר. האתר אינו תל רגיל, אלא טראסה מאורכת למרגלות מדרונו המזרחי של הר הכרמל לכיוון העמק. סחף מהגשם, כמו גם עבדות פילוס למטרת בנייה פגעו קשות באתר והשכבות המאוחרות באתר מימי הביניים נעלמו לחלוטין בחלק מהאתר שנחפר. מקור המים של אותו יישוב הם בנחל השופט הזורם למרגלות האתר והמעיינות המצויים מדרום לו.

==השרידים מתקופת הברזל==
היישוב מתקופת הברזל נחקר בעיקר בחלקו המזרחי של האתר. שכבות היישוב נערמו לעובי של 3 מטר וכללו שלבי בנייה רבים המתוארכים לבין המאה ה-12 לפנה"ס ועד המאה ה-8 או ה-7 לפנה"ס (מתחילת תקופת הברזל וכמעט עד סוף התקופה עם הכיבוש הפרסי של ארץ ישראל). מאחר שמדובר ביישוב קטן ולא מבוצר, מדובר ביישוב כפרי, אך גודלם של המבנים מעיד על כך שמדובר ביישוב משגשג. יכול להיות גם ששטח האתר שנחפר מייצג רק חלק מהכפר שבו חיו תושבים אמידים יותר. מרבית הבניה נעשתה באבני גוויל (אבנים לא מסותתות), אך היה גם שימוש בלבנים בגדלים שונים. גגות הבתים היו עשויים מקנים וענפים המצופים בטיח. רוב המבנים שנחשפו היה בתי מגורים פרטיים, פרט לשני מבנים גדולים יחסית ומבנה רגיל שבו נמצאו שרידי פולחן. באתר נמצאו מספר רב של מתקנים חקלאיים המתאימים ליישוב חקלאי כגון ממגורות. פרט לכלים יומיומיים שנמצאו באתר נמצאו גם כלי יוקרה, כלים בסגנון פלשתי וכלים בסגנון אשורי.

==קישורים חיצוניים==
* 

==הערות שוליים==

קטגוריה:עמק יזרעאל: אתרים ארכאולוגיים
מטנוסקה (נהר)

נהר מטנוסקה (באנגלית: Matanuska River) הוא נהר שאורכו כ-121 ק"מ, הנמצא באלסקה, שבארצות הברית.

מקור של הנהר הוא קרחון מטנוסקה והוא נשפך למפרץ קוק כ-40 ק"מ מאנקורג'. שם הנהר מבוסס על מילה רוסית Med - שפרושה נחושת.

בחלק התחתון של הנהר יש מקומות המתאימים לחקלאות, דבר נדיר באלסקה. במקביל לנהר נסלל כביש מהיר ובמספר מקומות לאורך הנהר נבנו גשרים של מסילת רכבת.

הנהר הוא מקום חביב לחובבי מים לבנים שמשתמשמים בעיקר בקיאקים.

== קישורים חיצוניים ==

* [https://web.archive.org/web/20200609051659/https://geonames.usgs.gov/apex/f?p=gnispq:3:0::NO::P3_FID:1406051 מידע כללי]

קטגוריה:אלסקה: נהרות
הר הארווי (אנטארקטיקה)

הר הארווי (באנגלית: Mount Harvey) הוא הר שאינו מכוסה שלג הממוקם מזרחית למפרץ אמונדסן, בהרי טולה בארץ אנדרבי שבאנטארקטיקה. ההר הוא הגבוה מבין ההרים הסמוכים לו.

ההר ממוקם 11 קילומטרים מזרחית - צפון-מזרחית להר גלידל.

ההר ממוקם 9 קילומטרים דרומית - דרום-מזרחית להר אולדפילד.

== היסטוריה ==
=== גילוי ההר ===

ההר נראה לראשונה באוקטובר 1956, על ידי משלחת החקר האנטארקטית הלאומית של אוסטרליה בפיקודו של פ. וו. קרון (P.W. Crohn).

=== מקור השם ===

שמו של ההר ניתן לו על ידי ועדת השמות האנטארקטיים של אוסטרליה.

ההר נקרא על שמו של ויליאם הארווי (William Harvey) נגר בתחנת מוסון בשנת 1954.

== ראו גם ==

* פסגת הארווי - הר בהרי קוק שבאנטארקטיקה

== קישורים חיצוניים ==
* [https://geonames.usgs.gov/apex/f?p=gnispq:5:0::NO::P5_ANTAR_ID:6444 הר הארווי] באתר הסדר הגאולוגי של ארצות הברית
* [https://data.aad.gov.au/aadc/gaz/display_name.cfm?gaz_id=126265 הר הארווי] באתר הגאזט האנטארקטי של ממשלת אוסטרליה
* [https://data.aad.gov.au/aadc/gaz/scar/search_names_action.cfm?search_text=6069&feature_type_code=0&country_id=0&relic_options=include_relics&north=-45.0&south=-90.0&west=-180.0&east=180.0&search_near=&radius=0.5&gazetteers=SCAR הר הארווי] באתר הגאזט האנטארקטי המשווה SCAR של ממשלת אוסטרליה

== הערות שוליים ==

הארווי
שלו גנוסר

שלו גנוסר (1902–1984 או 1985) היה מרצה וחוקר בתחומי דיני הקניין, יסודות המשפט, סדר הדין האזרחי, דיני הראיות, סדר הדין הפלילי, פשיטת רגל ואתיקה מקצועית. שימש דיקן הפקולטה למשפטים של האוניברסיטה העברית בירושלים ושופט בבית המשפט המחוזי בתל אביב.

==ביוגרפיה==

גנוסר נולד בשם סרג' פרדריק גרינצויג באנטוורפן שבבלגיה, ונוכח פרוץ מלחמת העולם הראשונה נדד במהלך ילדותו ובחרותו במספר ערים שונות ברחבי העולם. רכש את השכלתו המשפטית באוניברסיטת בריסל, במקביל ללימודי מוזיקה (תחום שגנוסר, שניגן בוויולה, אהב במיוחד), ועבד כעורך דין באנטוורפן, תוך שהוא משלים לימודי דוקטורט במשפטים. בשנת 1939 עלה ארצה יחד עם אשתו ובתו. זמן קצר לאחר קבלת הרישיון לעסוק בעריכת דין בארץ ישראל (ב-1941), התגייס לצבא הבריטי ושירת בו במהלך מלחמת העולם השנייה עד שנת 1944, אז חזר לעסוק בעריכת דין. ב-1948 מונה כשופט בבית המשפט המחוזי בתל אביב ועברת את שמו.

בשנת 1951 הצטרף גנוסר לסגל הפקולטה למשפטים באוניברסיטה העברית, והיה הדיקן שלה בשנים 1954–1958 ו-1963–1967. במשך שנים ארוכות היה חבר בוועדת סדר הדין האזרחי (בראשות שופט או שופטת של בית המשפט העליון). בשנת 1963 שימש "נשיא בית המשפט" במסגרת "'משפט ציבורי' כנגד הקהילה היהודית מאלג'יריה, שלא עלתה בהמוניה לארץ עם עצמאות אלג'יריה".

גנוסר פרש לגמלאות בתחילת שנות ה-70 של המאה ה-20, ולכבודו הוקדשה חוברת של כתב העת "משפטים". במהלך השנים פרסם שורה ארוכה של מאמרים אקדמיים, וכן שני ספרים בצרפתית שזכו לחשיפה אקדמית משמעותית בצרפת ובבלגיה. בין תלמידיו בפקולטה למשפטים: שופט בית המשפט העליון בדימוס יצחק אנגלרד, פרופ' אליהו הרנון מהאוניברסיטה העברית וראש לשכת עורכי הדין בישראל לשעבר עו"ד יעקב רובין.

==קישורים חיצוניים==
* 

==הערות שוליים==

קטגוריה:סגל האוניברסיטה העברית בירושלים: משפטים
קטגוריה:ישראלים ילידי בלגיה
קטגוריה:שופטי בית המשפט המחוזי בתל אביב
קטגוריה:ישראלים שנולדו ב-1902
קטגוריה:ישראלים שנפטרו ב-1984
מרקוס תוראם

מרקוס ליליאן תוראם אוליאן (בצרפתית: Marcus Lilian Thuram-Ulien; נולד ב-6 באוגוסט 1997) הוא כדורגלן צרפתי, המשחק בעמדת החלוץ באינטר מילאנו ובנבחרת צרפת.

==קריירת מועדונים==
את ילדותו העביר תוראם בצרפת והוא גדל ושיחק במחלקות הנוער של סושו מונטליאר, את הופעת הבכורה שלו בליגה הצרפתית השנייה ערך תוראם ב-20 במרץ 2015 כבר בגיל 18, במשחק ליגה מול שאטורו. הוא סה"כ שיחק 43 משחקים בסושו וכבש שער בודד ב-14 באפריל 2017, במהלך הפסד הליגה 1–3 לטור.

ב-5 ביולי 2017, כאשר היה בן 20 חתם תוראם במועדון גנגאן מהליגה הראשונה. באוגוסט 2018 זכה תוראם לתשומת לב רבה במהלך משחק הליגה מול פריז סן-ז'רמן בו שיחק אל מול ג'אנלואיג'י בופון, שהיה חבר לקבוצתו של אביו ליליאן תוראם.

ב-9 בינואר 2019, סייע תוראם לגנגאן להדיח את פריז סן-ז'רמן מרבע גמר גביע הליגה הצרפתית, לאחר שכבש פנדל בתוספת הזמן. עשרים יום אחרי זה כבש תוראם את שער השוויון בחצי הגמר מול מונקו אך גנגאן הפסידה את המשחק בסופו של דבר בדו-קרב פנדלים.

ב-22 ביולי 2019, חתם תוראן בבורוסיה מנשנגלדבך מהליגה הגרמנית בעבור 12 מיליון אירו, על חוזה של 4 שנים. תוארן קיבל את הספרה 10 המכובדת והפך לחלוץ המרכזי של הקבוצה בעקבות עזיבתו של תורגן הזאר לבורוסיה דורטמונד.

תוראם ערך את הופעת הבכורה שלו במדי בורוסיה מנשנגלדבך ב-9 באוגוסט 2019 במהלך הסיבוב הראשון של הגביע הגרמני. ב-22 בספטמבר 2019, לאחר חמש הופעות בבונדסליגה הצליח סוף סוף תוראם לכבוש את שערו הראשון על אדמת גרמניה במהלך ניצחון קבוצתו 1–2 על פורטונה דיסלדורף.

ב-1 ביולי 2023 חתם תוראם באינטר מילאנו האיטלקית כשחקן חופשי. ב-3 בספטמבר, הוא כבש את שערו הראשון בניצחון 4–0 על פיורנטינה . ב-3 באוקטובר, הוא הבקיע את שערו הראשון בליגת האלופות עבור המועדון בניצחון 1–0 על בנפיקה בשלב הבתים, והפך לצרפתי השלישי שכובש בתחרות זו עבור אינטר אחרי יורי דז'ורקף (1998 נגד שטורם גראץ ) ופטריק ויירה (2006 נגד באיירן מינכן ).<ref></ref>

== קריירה בינלאומית ==
נכלל בסגל נבחרת צרפת לטורניר מונדיאל 2022.

ב-22 בנובמבר 2022, במהלך משחקה של נבחרת צרפת נגד נבחרת אוסטרליה במסגרת שלב הבתים של מונדיאל 2022, ערך תוראם את הופעת הבכורה שלו. 

ב-4 בדצמבר 2022, במהלך שלב שמינית הגמר מול נבחרת פולין בישל מרקוס בישול בכורה בנבחרת.

נכלל בסגל נבחרת צרפת לטורניר יורו 2024.

== חיים אישיים ==
תוראם נולד בפארמה שבאיטליה, הוא בנו של מלך ההופעות של נבחרת צרפת בכדורגל בכל הזמנים לשעבר ליליאן תוראם. אחיו, קפרן תוראם, משחק בניס מהליגה הצרפתית. מרקוס נקרא על שמו של הסופר הג'מייקני מרקוס גארבי.

== תארים ==
;נבחרת צרפת עד גיל 19
* אליפות אירופה עד גיל 19: 2016

; אינטר מילאנו

* אליפות: 2023/2024

== קישורים חיצוניים ==

== הערות שוליים ==

קטגוריה:חלוצי כדורגל צרפתים
קטגוריה:כדורגלנים צרפתים
קטגוריה:כדורגלני גנגאן
קטגוריה:כדורגלני סושו
קטגוריה:כדורגלני בורוסיה מנשנגלדבך
קטגוריה:כדורגלני אינטר מילאנו
קטגוריה:כדורגלני נבחרת צרפת
קטגוריה:כדורגלני יורו 2020
קטגוריה:כדורגלני מונדיאל 2022
קטגוריה:כדורגלני יורו 2024
קטגוריה:ספורטאים צרפתים בגרמניה
קטגוריה:ספורטאים צרפתים באיטליה
קטגוריה:צרפתים שנולדו ב-1997
אלינור סלע

אלינור סלע סקודיצקי (נולדה ב-10 במאי 1974) היא שחקנית, תסריטאית וסטנדאפיסטית ישראלית, זוכת פרס אופיר על כתיבת התסריט בסרט "שבע ברכות", אשר גם זכה בפרס הסרט הטוב ביותר לשנת 2023.

==ביוגרפיה==
סלע נולדה בירושלים לאם מורה ואב מפיק. היא התחנכה בתיכון בויאר במגמת מזרחנות. בצבא שירתה כקצינת מחקר במודיעין. בתום שירות הקבע, למדה משחק בסטודיו למשחק ניסן נתיב. במהלך לימודיה זכתה במלגת קרן שרת.

==קריירה==

=== משחק ===
סלע החלה לשחק בגיל 13 בתפקיד הראשי בהצגה "הליצן" בתיאטרון החאן הירושלמי במסגרת תיאטרון קטרון.

במהלך לימודיה בניסן נתיב, הקימה יחד עם חבריה לכיתה: ליאור רז, אפרת ארנון, גל ברזילי, חיים יפים ברבלט וערן לנסקי, קבוצת אימפרוביזציה בשם "תופעת ולסלבה". הקבוצה הופיעה במועדון הצוף ובצוותא.

לאחר לימודי המשחק, החלה להופיע עם מופע הסטנד-אפ "אלף פנים, צחוק גדול, אמת אחת", במהלכו היא עוטה דמויות שונות מהחברה הישראלית. סלע כתבה את המופע על סמך תחקיר מקדים ואלתורים מחומרים שנוצרו בזמן אמת.

בשנת 2003 השתתפה בתפקיד אורח בסדרה "הפיג'מות". בין השנים 2004–2006 הגישה פינת סאטירית בגלי צה"ל בתוכנית "בילוי נעים" בהנחיית מולי שפירא. בין השנים 2006–2007 השתתפה בתוכנית האלתורים "של מי השורה הזאת" לצד תומר שרון, מאור כהן, יעל לבנטל, שמוליק לוי, אמנון וולף ועידן אלתרמן.

בשנת 2007 הופיעה בתפקיד עצמה בסדרה הקומית "פאפרצי". בשנת 2008 השתתפה בתפקיד אורח בתוכנית הטלוויזיה "משמורת" בערוץ 2 ובתוכנית הסאטירית "עד כאן!" עם אורי גוטליב.

בשנת 2012 השתתפה בתפקיד אורח בסדרת הנוער "גאליס" בערוץ הילדים ובסדרה "יום האם" ששודרה בערוץ 2. בשנת 2013 השתתפה בתפקיד אורח בסדרה "בלתי הפיך", בשנת 2014 השתתפה בסדרה "עממיות" בתפקיד כרמלה ובשנת 2016 השתתפה בסדרה "פצועים בראש" בתפקיד אוסי.

בשנת 2023 גילמה את דמותה של אירית בסרט "שבע ברכות", אותו כתבה.

=== תסריטאות ===
באוגוסט 2019 זכתה סלע במלגת הפקה על סך שני מיליון שקלים מהקרן לקולנוע עבור סרט הקולנוע "שבע ברכות" שכתבה ביחד עם ריימונד אמסלם, מתוך 110 פרויקטים שהוגשו. הסרט בוים על ידי אילת מנחמי והופק על ידי רונן בן טל.

הסרט יצא לאקרנים בסטפמבר 2023, לאחר שזכה בעשרה פרסי אופיר מתוך 12 מועמדויות, והיה לסרט הנצפה ביותר ביום הקולנוע הישראלי באותה השנה.

=== הפקה ובימוי ===
סלע היא בעלים של חברת הפקה שמייצרת תוכן ומפיקה סרטים עבור חברות מסחריות, רשויות מקומיות ומשרדים ממשלתיים. שותפה לעשייה בחברה הוא אחיה.

בשנים 2017–2018 ביימה יחד עם שי גוטסמן את העצרת המרכזית לציון יום הזיכרון לשואה ולגבורה בקיבוץ לוחמי הגטאות.

סלע היא מפיקה שותפה בסרט "שבע ברכות", בנוסף לתפקידיה כתסריטאית ושחקנית בסרט זה.

==חיים אישיים==
סלע נשואה לבני סקודיצקי ולהם שלושה ילדים.

בת דודתה (מדרגה שנייה) היא השחקנית ריימונד אמסלם, שהייתה שותפתה לכתיבת הסרט שבע ברכות (בו היא גם משחקת בתפקיד ראשי).

==קישורים חיצוניים==

* 
* 

==הערות שוליים==

קטגוריה:שחקניות ישראליות
קטגוריה:שחקנים ישראלים
קטגוריה:תסריטאיות ישראליות
קטגוריה:תסריטאים ישראלים
קטגוריה:סטנדאפיסטיות ישראליות
קטגוריה:סטנדאפיסטים ישראלים
קטגוריה:בוגרות תיכון בויאר
קטגוריה:בוגרי תיכון בויאר
קטגוריה:בוגרות הסטודיו למשחק ניסן נתיב
קטגוריה:בוגרי הסטודיו למשחק ניסן נתיב
קטגוריה:ישראליות שנולדו ב-1974
קטגוריה:ישראלים שנולדו ב-1974
מחתרת השישה

מחתרת השישה (באנגלית: 6&lrm; Underground, או בשם המילולי "Six Underground") הוא סרט אמריקאי מז'אנר הפעולה והמותחן משנת 2019, בבימויו של מייקל ביי על-פי תסריטם של רט ריס ופול ורניק. בסרט מככבים ראיין ריינולדס, מלאני לורן, מנואל גרסיה-רולפו, אדריה ארחונה, קורי הוקינס, בן הארדי ודייב פרנקו.<ref></ref> ביי הפיק את הסרט עם שותפו הוותיק איאן ברייס ודייוויד אליסון מחברת Skydance יחד עם דיינה גולדברג ודון גריינג'ר. הסרט יצא ב-13 בדצמבר 2019, והופץ על ידי נטפליקס.

== תקציר העלילה ==
לאחר זיוף מותם, שישה אנשים פועלים כצוות שמטרתו להוריד פושעים ידועים לשמצה. כולם גויסו על ידי המנהיג העשיר בשל כישוריהם הייחודיים ורצונם למחוק את עברם כדי לשנות את העתיד.<ref></ref>
== שחקנים ודמויות ==
* ריאן ריינולדס – "אחת"
* מלני לורן – "שתיים"
* מנואל גרסיה-רולפו – "שלוש"
* בן הארדי – "ארבע"
* אדריה ארחונה – "חמש"
* דייב פרנקו – "שש"
* קורי הוקינס – "שבע"
* ליאור רז – הדיקטטור רובאץ' אלימוב
* פימאן מעאדי – אחיו של רובאץ'
* יורי קולוקולניקוב – ראש האבטחה של הדיקטטור
* פיטר סטורמר

== הפקה ==
צילומי הסרט בפירנצה בספטמבר 2018.
ב-7 במרץ 2018, דווח כי מייקל ביי יביים את סרט מותחן הפעולה, "מחתרת השישה", המבוסס על תסריט של פול ורניק ורט ריס, בהפקת Skydance.<ref></ref> במאי 2018 דווח כי נטפליקס תפיץ את הסרט, במה שנועד להיות זיכיון פעולה חדש עם ראיין ריינולדס בתפקיד הראשי.

ביולי 2018 הצטרפו לקאסט דייב פרנקו, מנואל גרסיה-רולפו, אדריה ארחונה, קורי הוקינס, בן הרדי וליאור רז.<ref name="Jul2018V"></ref><ref></ref><ref name="HardyCast"></ref> באוגוסט 2018 הצטרפו מלני לורן ופימאן מעאדי לצוות הסרט.<ref></ref>

ההפקה החלה ב-30 ביולי 2018 בלוס אנג'לס, איטליה (בה נערכו הצילומים בפירנצה, רומא, טארנטו, סיינה ופרסקאטי)<ref></ref> ובאיחוד האמירויות הערביות (בה נערכו הצילומים באל עין, אבו דאבי, ליווה אואזיס, ראס אל ח'ימה ושרג'ה).<ref></ref><ref></ref> הצילומים הושלמו ב-5 בדצמבר 2018.<ref></ref> על פי הדיווחים, הפקת הסרט עלתה 150 מיליון דולר,<ref></ref> והוא הסרט השני היקר ביותר של נטפליקס מאז סרטו של ויל סמית' "בהיר".<ref></ref>

== הפצה ==
הסרט יצא לאור דיגיטלית לנטפליקס ב-13 בדצמבר 2019.<ref></ref>

=== ביקורת ===
הסרט צבר באתר Rotten Tomatoes דירוג של 42% טריות על סמך 21 ביקורות, עם דירוג ממוצע של 4.97 / 10.<ref></ref> מטקריטיק, אתר ביקורות אחר, העניק לסרט ציון ממוצע משוקלל של 45 מתוך 100 על סמך 17 מבקרים, מה שמעיד על "ביקורות מעורבות או ממוצעות" לסרט.<ref></ref>

== קישורים חיצוניים ==
* 

== הערות שוליים ==

קטגוריה:סרטים באנגלית
קטגוריה:סרטים אמריקאיים
קטגוריה:סרטי 2019
קטגוריה:סרטי פעולה אמריקאיים
קטגוריה:סרטי מתח אמריקאיים
קטגוריה:סרטים בצרפתית
קטגוריה:סרטים בספרדית
קטגוריה:סרטים במנדרינית
קטגוריה:סרטים באיטלקית
קטגוריה:סרטי קומדיה אמריקאיים
קטגוריה:ניו יורק בקולנוע
קטגוריה:פריז בקולנוע
קטגוריה:נטפליקס: סרטים
קטגוריה:רומא בקולנוע
קטגוריה:פירנצה בקולנוע
אדריאן צוקרמן

אדריאן (עזריאל) צוקרמן (באנגלית: Adrian A. S. Zuckerman) הוא פרופסור אמריטוס בריטי למשפטים ממוצא ישראלי המלמד באוניברסיטת אוקספורד, שבאנגליה, החוקר וכותב בתחומים של סדר דין אזרחי ודיני ראיות.

== ביוגרפיה ==

צוקרמן השלים לימודי תואר ראשון ושני במשפטים בפקולטה למשפטים של האוניברסיטה העברית בירושלים בשנים 1967 ו-1969, בהתאמה (את שניהם סיים ראשון במחזור), כאשר במהלך לימודי התואר השני שימש כמרצה בפקולטה. אחד ממוריו של צוקרמן בפקולטה למשפטים היה פרופ' אליהו הרנון. עם תום לימודיו באוניברסיטה העברית נסע צוקרמן ללימודים מתקדמים באוניברסיטת אוקספורד, ולאחר מכן שימש במשך שנתיים כעמית מחקר באוניברסיטה. החל משנת 1973 ולמשך יותר מארבעה עשורים שימש צוקרמן כפרופסור לסדר דין אזרחי באוניברסיטת אוקספורד, עד פרישתו בשנת 2014. על אף פרישתו, צוקרמן עודנו מלמד, ואף ממשיך להנחות סטודנטים לתארים מתקדמים. בנוסף, החל משנת 1986 משמש צוקרמן כמרצה אורח ביוניברסיטי קולג' לונדון. בשנת 2015 מונה צוקרמן לעורכו הראשי של כתב העת המשפטי Civil Procedure Quarterly.

עיקר פרסומיו של צוקרמן הם בשפה האנגלית (אך הוא זכה, כתלמיד תואר ראשון, לפרסם מאמר קצר בעברית בכרך הראשון של כתב העת המשפטי משפטים), ובהם ספר יסוד בדיני ראיות במשפט הפלילי בשם Criminal Evidence שחיבר יחד עם פרופ' פול רוברטס. אחדים מתלמידיו הישראלים של צוקרמן באוניברסיטת אוקספורד מלמדים כיום באוניברסיטאות בישראל ומחוצה לה, ובהם ד"ר רביע עאסי מהפקולטה למשפטים באוניברסיטת חיפה, ד"ר עמית פונדיק מהפקולטה למשפטים באוניברסיטת תל אביב וד"ר ענבר לוי מבית הספר למשפטים של אוניברסיטת מלבורן.

== קישורים חיצוניים ==
* [http://adrianzuckerman.co.uk/home-welcome אתר האינטרנט של פרופ' אדריאן צוקרמן]

== הערות שוליים ==

קטגוריה:בוגרי האוניברסיטה העברית בירושלים: משפטים
קטגוריה:בוגרי אוניברסיטת אוקספורד 
קטגוריה:סגל אוניברסיטת אוקספורד
ג'ו רגלבוטו

ג'ו רגלבוטו (באנגלית: Joe Regalbuto; נולד ב-24 באוגוסט 1949) הוא שחקן ובמאי אמריקאי.

==ביוגרפיה==
רגלבוטו נולד ברובע ברוקלין שבניו יורק. למד בבית ספר טיש לאמנויות באוניברסיטת ניו יורק ובאקדמיה האמריקאית לאמנויות הדרמה.

בשנת 1979 עבר לקליפורניה ושיחק בסדרה The Associates.

בשנת 1982 שיחק בסרט נעדר. באותה שנה שיחק גם בסרט המדע בדיוני The Sword and the Sorcerer, בסרט "שישה שבועות" ובשלושה פרקים בסדרה Mork & Mindy. בשנים 1984–1986 שיחק בסדרה נוטס לנדינג. ב-1984 שיחק בסרט הטלוויזיה Invitation to Hell, וב-1985 שיחק בסרט הטלוויזיה "אהבה חיה" לצד כריסטין לאטי.

בשנת 1986 שיחק בסדרה Street Hawk ששודרה ברשת ABC, ובסרט "עסקה ללא רחמים". בשנת 1988 שיחק בסדרה בנות הזהב.

רגלבוטו גילם את העיתונאי פרנק פונטנה בסדרה "מרפי בראון" בין השנים 1988 ל-1998. על תפקיד זה היה מועמד לפרס אמי לשחקן המשנה הטוב ביותר בקומדיה בשנת 1989. הוא ביים 21 מפרקי הסדרה. ביים גם פרקים בסדרות "טיטוס", "ג'ורג' לופז", "המכשפים מווייברלי פלייס" וסדרות אחרות.

בשנת 2002 הופיע בפרק של הסדרה "אלי מקביל". כן שיחק בתפקידי אורח בסדרות "הלוחשת לרוחות", "מחשבות פליליות" ו-NCIS. ב-2012 שיחק בסדרה "סאות'לנד" בתפקיד משני. בשנת 2015 שיחק בתפקיד אורח בסדרה Major Crimes.

בשנת 2018 שבה הסדרה "מרפי בראון" למרקע, בהשתתפות רגלבוטו וכוכביה הוותיקים, לאחר היעדרות של 20 שנה. במאי 2019 לאחר עונה אחת, הוחלט שלא להמשיך לצלם את הסדרה.

רגלבוטו נשוי לרוזמרי ולהם שלושה ילדים והם מתגוררים בסנטה מוניקה.

==קישורים חיצוניים==

==הערות שוליים==

קטגוריה:שחקני קולנוע וטלוויזיה אמריקאים
קטגוריה:במאי טלוויזיה אמריקאים
קטגוריה:אמריקאים שנולדו ב-1949
ליגת הרוגבי הקונטיננטלית למועדונים

מסמלי הליגה
ליגת הרוגבי הקונטיננטלית למועדונים (ברוסית: Континентальная Клубная Регбийная Лига) היא ליגת רוגבי מקצוענית, שהוקמה בדצמבר 2019 בחסות פדרציית הרוגבי הרוסית ונועדה להוות לליגה הבכירה בענף במזרח אירופה. משתתפים בה מועדונים מרוסיה, רומניה וגרמניה.

עונת הבכורה תוכננה לצאת לדרך באפריל 2020 (אך נדחתה בעקבות התפרצות נגיף הקורונה ברוסיה) כאשר תקציב הליגה יעמוד על 2 מיליארד רובלים. מטרת הטורניר היא להגדיל את רמת המשחק של המועדונים, מה שיוביל לעלייה ברמת המשחק של הנבחרות הלאומיות. בהמשך, בהתאם לרמת הפופולריות, תורחב הליגה וכמות המשתתפים בה, כאשר נחתמו הסכמים מקדימים עם מועדוני רוגבי בגאורגיה, ספרד, פורטוגל, הולנד, בלגיה ומדינות נוספות.

==פורמט==
בעונה הראשונה יתקיים הטורניר במתכונת פלייאוף. רבע הגמר וחצי הגמר בשני משחקים - בבית ומשחק חוץ, הגמר ומשחק אפשרי על המקום השלישי - יהיה משחק הכרעה בודד.

מועדונים ממדינה אחת לא יוכלו לפגוש זה את זה בסיבוב הראשון, במטרה לעורר יותר עניין בקרב הצופים.

העיקרון להכנסת קבוצות לליגה הוא הופעה מוצלחת באליפות המדינה. כלומר, מועדונים חלשים שברור שייכנעו ליריבות לא יצורפו לליגה. כמו כן, על המועדון לעמוד במספר קריטריונים לרבות תכולת המושבים בהיכל הבייתי, תקינות חדרי הלבשה, אותות וידאו ושידור ודוכנים.

==הקבוצות בעונת 2020==
{| class="wikitable"
|-
! style="background: #0077ff;" | אליפות הרוגבי
! style="background: #ffcd00;" | ליגת העל
! style="background: #ff0000 | הבונדסליגה ברוגבי
|-
!
!
!
|- valign=top
|
* יניסיי-STM
* קראסני יאר
* VVA מחוז מוסקבה
* סלבה מוסקבה
|
* באיה מארה
* סטיאווה בוקרשט
* דינמו-אנרגיה
|
* פרנקפורט 1800
|}

==ראו גם==
* ליגת ההוקי הקונטיננטלית

==הערות שוליים==

קטגוריה:רוסיה: תחרויות רוגבי
קטגוריה:תחרויות רוגבי
You Are My Destiny

פול אנקה, 1961.
"You Are My Destiny" (בעברית: "את גורלי") הוא שיר מאת פול אנקה ובביצועו. השיר הוקלט בספטמבר 1957 ויצא לאור בסוף סתיו 1957. בתחילת 1958 הגיע השיר למקום השביעי במצעד האמריקאי בילבורד הוט 100, ולמקום ה-14 במצעד R&B.<ref></ref> בממלכה המאוחדת הגיע השיר למקום השישי במצעד.

באותה שנה הקליטה הזמרת דלידה גרסה בצרפתית של השיר בשם "Tu m'étais destinée". ב-1959 יצאה גרסה בספרדית של השיר בשם "Tu eres mi destino" בביצוע הלהקה הארגנטינאית לוס סינקו לטינוס.

ב-2007 הקליט אנקה את השיר מחדש בדואט עם מייקל בובלה עבור אלבומו "Classic Songs, My Way".<ref></ref>

ב-2009 הקליט האמן היווני וסיליקוס גרסת כיסוי של השיר עבור אלבום הבכורה שלו "Vintage: Songs I Wish I Had Written".

== קישורים חיצוניים ==

== הערות שוליים ==

קטגוריה:שירי 1958
קטגוריה:שירי פול אנקה
תהילים ס"א

תהילים ס"א הוא המזמור ה-61 בספר תהילים. מזמור זה מבטא את תפילתו של היחיד הקורא לה'. בתחינתו לאל מבקש בעל המזמור שה' יגן עליו. בהמשך המזמור מבקש בעל המזמור כי האל יגן על המלך ועל שלטונו.

==תוכן המזמור וסוגה==
מזמור זה הוא מזמור הודיה. תפילתו של המלך שונה מתפילת היחיד. פסוקים ג'-ד' מבטאים את מצוקתו של המשורר ואילו פסוקים ז'-ח' מתארים אווירה חגיגית. מכאן סברו החוקרים כי מזמור שייך לתקופה מאוחרת בה התגבש קובץ המזמורים, תקופה בה ראה היחיד את הגאולה כתשובה לסבלו, ולכן רצונו בגאולה השתקפה בביטויי תפילה להגנתו של המלך ובמלכותו שתהא יציבה. יש הסוברים כי זהו מזמור מלך הנמצא במצוקה, הרחק מארצו. שמאי גלנדר רואה במזמור זה מזמור בקשה או כתפילה לאומית בה מבקש בעל המזמור הגנה מאויבי ישראל. לשיטתו אין במזמור די פרטים המזהים את המתפלל כמלך.

==המזמור בתרבות==
המלחין הצ'כי דבוז'אק כתב מוזיקה למזמור כאשר הוא משלב ביצירה גם את מזמור ס"ג בהשראת המזמור כתבה המלחינה אדית שטיין יצירה מוזיקלית.

לפסוק "יָמִים עַל-יְמֵי-מֶלֶךְ תּוֹסִיף; שְׁנוֹתָיו, כְּמוֹ-דֹר וָדֹר" קיימת גרסה מוזיקלית בזמר החסידי. בציבור החרדי מקובל לשיר את הפסוק בקבלה או פרידה של רבנים חשובים.
כתב יד פארמה]]
ביצועים בולטים: עמירן דביר ואברהם פריד באלבומו מעגל השנה 3.

==קישורים חיצוניים==

==הערות שוליים==

סא
בניין ג'נרל מוטורס (מנהטן)

בניין ג'נרל מוטורס (באנגלית: General Motors Building) הוא גורד שחקים, ששוכן בשדרה החמישית 767 במנהטן, ניו יורק, ארצות הברית. הוא נבנה על חלקה בה עמד קודם בית מלון סבוי פלאזה. הבנייה החלה בשנת 1964 והסתיימה בשנת 1968.

==היסטוריה==
הבניין נבנה לפי יוזמת הנהלת ג'נרל מוטורס ולאחר השלמתו בו עבדו 3,027 עובדי החברה שאכלסו כמחצית הבניין. בשנת 1981 החברה העבירה רוב העובדים לדטרויט וצמצמה את החלקה שלה ל-12 קומות בלבד. בשנת 1991 הבניין נמכר תמורת 500 מיליון דולר. בשנת 1995 ג'נרל מוטורס תכננה לעזוב את הבניין באופן סופי, אך בלחץ העובדים היא המשיכה לשכור כ-2000 מ"ר של הבניין.

בשנת 1998 דונלד טראמפ וחברת העסקים שלו רכש את הבניין תמורת 878 מיליון $. הוא ושותפויו החזיקו את הבניין בבעלותם עד לשנת 2003 כאשר מכרו אותו ב-1.4 מיליארד $. בפברואר 2008 הבניין הוצא למכירה ונמכר תמורת 2.8 מיליארד $.

עד לשנת 2015 בקומה הראשונה של בניין היה חנות הראשי של אף איי או שוורץ. כמו כן הוא כולל חנות של אפל סטור.

==ראו גם==
* גורדי שחקים בניו יורק

==קישורים חיצוניים==

* 

סבוי פלאזה, בית מלון
קטגוריה:השדרה החמישית
קטגוריה:ארגון טראמפ
סרגל T

לוח שרטוט ועליו סרגל T ומשולש
סרגל T הוא כלי שרטוט עשוי מעץ או מפלסטיק, המשמש לשרטוט קו ישר אופקי על לוח שרטוט. שמו נובע מצורתו, הדומה לאות T. צורתו של הסרגל מאפשרת להצמיד את הזרוע הקצרה שלו ללוח השרטוט, ובכך להבטיח את אופקיותם של הקווים המשורטטים לאורך הזרוע הארוכה. בצירוף משולש המוצמד לזרוע הארוכה של הסרגל מתאפשר גם שרטוט של קווים אנכיים ואלכסוניים. סרגל T מיוצר בגדלים אחדים של הזרוע הארוכה שלו, בין 46 ס"מ ל-110 ס"מ. בדרך כלל מסומנות בשולי הזרוע הארוכה שנתות, כבסרגל רגיל, המאפשרות מדידה במילימטרים (או באינצ'ים וחלקיהם) של אורך הקו המשורטט. 

קודם להתרחבות השימוש בתוכנות מחשב לשרטוט שימשו לוחות שרטוט וסרגלי T לשרטוט טכני ואדריכלי.

סרגלי T עשויים מאלומיניום משמשים למדידה וחיתוך של קירות גבס. סרגלי T אחרים נמצאים בדגמים מסוימים של מסורי שולחן.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:כלי שרטוט טכני
ממלכת עכברי השן

ממלכת עכברי השן (באנגלית: Tales of the Tooth Fairies, "סיפורי פיות השיניים") היא סדרת טלוויזיה מונפשת צרפתית-גרמנית-בריטית לילדים, שנוצרה על ידי פרנסואז קספאן. הסדרה בוימה על ידי וינסנט מונלוק, והופקה על ידי חברות ההפקה Siriol Productions, Scott Dahls Productions, La Fabrique ו-Les Films du Triangle, בשיתוף עם JEP-Animation.

הסדרה שודרה במקור בבריטניה בערוץ BBC One החל מ-7 בספטמבר 1993 עד 14 בדצמבר באותה שנה. בישראל הסדרה שודרה בערוץ הילדים בדיבוב עברי בשנת 1993. הסדרה כוללת עונה אחת בעלת 13 פרקים באורך 5 דקות.

באחד מפרקי הסדרה מופיע רומואלד האייל, אחד מהאיילים של סנטה קלאוס, אשר הופקה סדרה בכיכובו בשם "Romuald the Reindeer" שהחלה את שידוריה בשנת 1996.

== תקציר העלילה ==
הסדרה עוקבת אחר מרטין וג'יזל, שני עכברי שן המבצעים את תפקידם של פיות השיניים. כשילד מאבד שן חלב, שני העכברים, בעזרת חברם ארתור, לוקחים את השן ומעניקים לילד מתנה מתאימה. הם עושים זאת בהוראה של המלכה אליסה.

== דמויות ==
* ג'יזל – אחת מעכברי השן. היא בדרך כלל זאת שאוספת את השיניים ומחלקת מתנה מתחת לכרית.
* מרטין – אחד מעכברי השן. השותף של ג'יזל.
* ארתור – העוזר של ג'יזל ומרטין, הוא נותן להם טרמפים ועושה הכל כדי שאף אחד לא יפריע להם.
* המלכה אליסה – המלכה של ממלכת עכברי השן. היא מחליטה מה המתנות שג'יזל ומרטין יביאו לילדים.
* ג'רלד – גנב המנסה לגנוב את המתנות שעכברי השן נותנים לילדים, אך תמיד מצליחים לעצור אותו.

== מדבבים ==
הדיבוב העברי בוים על ידי קובי אשל, והופק על ידי רוני ערן ועוזי פוקס.
{| class="wikitable plainrowheaders" style="text-align:center;"
!שם הדמות
!מדבב/ת באנגלית
!מדבב/ת בעברית
|-
|מרטין
|מתונווי ריבס
|אמנון פישר
|-
|ג'יזל
|סאלי אן מארש
|גני תמיר
|-
|ארתור
|דייוויד קלי
|אייל ברטונוב
|-
|המלכה אליסה
|פנלופה קית'
|מיקי קם
|-
|ג'רלד
|
|יהויכין פרידלנדר
|}
בנוסף דיבבו בדיבוב העברי יובל סגל ודבי בסרגליק.

== קלטות וידאו ==
לסדרה הופקו שני כריכי VHS שכוללים את פרקי הסדרה:
* Tales of the Tooth Fairies: Mission Toothbrush – יצא ב-7 בפברואר 1994
* Crayola Presents Tales of the Tooth Fairies VHS – יצא ב-30 בספטמבר 1997

== קישורים חיצוניים ==

* 

== הערות שוליים ==

קטגוריה:סדרות טלוויזיה גרמניות לילדים
קטגוריה:סדרות טלוויזיה צרפתיות לילדים
קטגוריה:סדרות טלוויזיה בריטיות לילדים
קטגוריה:סדרות הנפשה צרפתיות
קטגוריה:סדרות הנפשה גרמניות
קטגוריה:סדרות הנפשה בריטיות
קטגוריה:תוכניות טלוויזיה באנגלית
קטגוריה:ערוץ הילדים: תוכניות רכש
קטגוריה:סדרות טלוויזיה בריטיות שעלו לשידור בשנות ה-1990
קטגוריה:BBC: תוכניות וסדרות
קטגוריה:עכברים בתרבות